ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3121/97 υποβολή: Jan Mulder (ELDR) προς την Επιτροπή (13 Οκτωβρίου 1997)

Θέμα: Η χρήση βιολογικών φυτο-υγειονομικών προϊόντων στην Ευρωπαϊκή Ένωση

Στην απάντησή της προς την ερώτηση Ε-1761/97 ((ΕΕ C 76 της 11.3.1998, σελ. 53.)) η Επιτροπή εξαγγέλλει ορισμένα μέτρα για τη βελτίωση της θέσης των βιολογικών φυτο-υγειονομικών στην Ευρώπη. Μπορεί να απαντήσει η Επιτροπή στις ακόλουθες συμπληρωματικές ερωτήσεις:

1. Πότε προβλέπεται να τεθεί σε ισχύ η απλοποιημένη διαδικασία για την έγκριση βιολογικών προϊόντων;

2. Πότε θα περατωθεί η εναρμόνιση στο πλαίσιο του ΟΟΣΑ και πότε θα εγκριθούν κατά συνέπεια οι σχετικές οδηγίες;

3. Πρόκειται να προηγηθεί διαβούλευση με τις ενεχόμενες βιομηχανίες, τόσο σχετικά με την εφαρμογή της απλοποιημένης διαδικασίας, όσο και σχετικά με την εναρμόνιση στο πλαίσιο του ΟΟΣΑ;

4. Είναι διατεθειμένη η Επιτροπή, αφενός να προωθήσει τη χρήση βιολογικών προϊόντων εντός της ΕΕ, αφετέρου δε να συμβάλει οικονομικά, λόγου χάριν επωμιζόμενη ένα μέρος του κόστους της μελέτης που θα προηγηθεί της καταγραφής ούτως ώστε να βελτιωθεί η θέση των βιολογικών προϊόντων έναντι των χημικών προϊόντων;

Απάντηση του κ. Fischler εξ ονόματος της Επιτροπής (28 Νοεμβρίου 1997)

1. Πρόταση για την τροποποίηση της οδηγίας του Συμβουλίου 91/414/ΕΟΚ της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων ((ΕΕ L 230 της 19.8.1991. )) βρίσκεται σε στάδιο προετοιμασίας από την Επιτροπή. Δεδομένου του σύνθετου και του ευαίσθητου χαρακτήρα των θεμάτων που καλύπτονται από την πρόταση, δεν αναμένεται έγκριση της πρότασης εκ μέρους της Επιτροπής πριν από το τέλος του 1998. Η ημερομηνία θέσης σε ισχύ των προτεινομένων μέτρων θα εξαρτηθεί από τη διάρκεια της διαδικασίας έγκρισης, στην οποία θα συμμετάσχει το Κοινοβούλιο.

2. Το έγγραφο εργασίας σχετικά με τις απαιτήσεις όσον αφορά τα στοιχεία για τους μικροοργανισμούς, το οποίο είχε αναφερθεί στην απάντηση στην γραπτή ερώτηση Ε-1761/97 του Αξιότιμου Μέλους του Κοινοβουλίου, διαβιβάσθηκε στη γραμματεία του Οργανισμού Οικονομικής Συνεργασίας και Ανάπτυξης (ΟΟΣΑ). Περίοδος τριών έως τεσσάρων ετών φαίνεται ότι είναι ρεαλιστική για να επιτευχθεί η εναρμόνιση σε επίπεδο ΟΟΣΑ. Ενόσω δεν έχει επιτευχθεί η εν λόγω εναρμόνιση, το έγγραφο εργασίας μπορεί να χρησιμοποιηθεί ως έγγραφο προσανατολισμού για όσους υποβάλλουν αιτήσεις στην Κοινότητα.

3. Έχουν ήδη πραγματοποιηθεί επαφές με τον σχετικό βιομηχανικό τομέα όσον αφορά το έγγραφο εργασίας που αναφέρεται στο σημείο 2 και προβλέπονται περαιτέρω διαβουλεύσεις.

4. Η Επιτροπή δεν θεωρεί ότι είναι σκόπιμο να χρηματοδοτήσει μέρος των δαπανών για την έγκριση των προϊόντων φυτοπροστασίας. Η Επιτροπή είναι της γνώμης ότι τα μέτρα που αναφέρονται στην απάντηση προς την γραπτή ερώτηση Ε-1761/97 μπορεί να συμβάλουν σε μία ευκολότερη έγκριση των προϊόντων φυτοπροστασίας που περιέχουν μικροοργανισμούς, εφόσον αποδεικνύεται ότι οι κίνδυνοι που προκύπτουν από την χρήση τέτοιου είδους προϊόντων είναι μικρότεροι από αυτούς, οι οποίοι κατά κανόνα αναμένονται από την χρήση χημικών προϊόντων φυτοπροστασίας.
ΓΡΑΠΤΗ ΕΡΩΤΗΣΗ E-3359/97 υποβολή: Brian Crowley (UPE) προς την Επιτροπή (22 Οκτωβρίου 1997)

Θέμα: Εκπροσώπηση οργανώσεων επιμέρους τομέων

Έχοντας υπόψη τη δήλωση της Επιτροπής στην ανακοίνωσή της σχετικά με την ανάπτυξη του Κοινωνικού Διαλόγου σε κοινοτικό επίπεδο ότι «θα ληφθούν υπόψη οι ειδικές περιστάσεις για την εκπροσώπηση των κοινωνικών εταίρων συμπεριλαμβανομένου και του προβλήματος ορισμένων οργανώσεων επιμέρους τομέων που δεν είναι μέλη ειδικών μεικτών επιτροπών» ((Ανακοίνωση της Επιτροπής όσον αφορά την Ανάπτυξη του Κοινωνικού Διαλόγου σε κοινοτικό επίπεδο, COM(96)448 τελικό, παράγραφος 40. )) θα μπορούσε η Επιτροπή να αναφέρει τους λόγους για τους οποίους οι ευρωπαϊκές οργανώσεις που αντιπροσωπεύουν το ιπτάμενο προσωπικό, όπως η European Cockpit Association, οι οποίες είναι σημαντικές οργανώσεις επιμέρους τομέων, δεν εκπροσωπούνται ως κοινωνικοί εταίροι σε επίπεδο Ευρωπαϊκής Ένωσης και ποιές ενέργειες έχουν αναληφθεί, εάν έχουν, για την επιδιόρθωση της κατάστασης αυτής;

Απάντηση του κ. Flynn εξ ονόματος της Επιτροπής (1η Δεκεμβρίου 1997)

Η European cockpit association (ECA) διαδραματίζει ενεργό ρόλο στον κοινωνικό διάλογο σε ευρωπαϊκό επίπεδο. Είναι πλήρως ενημερωμένη σχετικά με όλες τις εξελίξεις που αφορούν την κοινοτική κοινωνική πολιτική σε διατομεακό και τομεακό επίπεδο. Η ECA συμμετέχει επίσης ενεργά στον κλαδικό κοινωνικό διάλογο. Προσκαλείται στις συνεδριάσεις της ολομέλειας της μεικτής επιτροπής πολιτικής αεροπορίας. Επίσης, η ECA συμμετέχει ενεργά στις συζητήσεις που διεξάγονται σε ευρωπαϊκό επίπεδο σχετικά με τον περιορισμό του χρόνου πτήσης σε ευρωπαϊκό επίπεδο, οι οποίες αποσκοπούν στον καθορισμό ανώτατων χρόνων υπηρεσίας για λόγους λειτουργικής ασφάλειας.

Η Επιτροπή θα υποβάλει σύντομα στο Συμβούλιο και στο Κοινοβούλιο ανακοίνωση σχετικά με το μέλλον του κοινωνικού διαλόγου. Η ανακοίνωση αυτή είναι το αποτέλεσμα μιας ολοκληρωμένης διαδικασίας διαβουλεύσεων που ξεκίνησε με την ανακοίνωση του 1996, η οποία μνημονεύεται από το αξιότιμο μέλος του Κοινοβουλίου. Το Κοινοβούλιο συνέβαλε σημαντικά στη διαδικασία αυτή με την εμβριθή του ανάλυση σχετικά με το μέλλον του κοινωνικού διαλόγου, η οποία περιλαμβάνεται στο ψήφισμά του της 18ης Ιουλίου 1997, το οποίο στηρίζει την Επιτροπή στην έκκλησή της για ενίσχυση του κλαδικού διαλόγου.

Για να επιτύχει το στόχο της η Επιτροπή προτίθεται να προτείνει προσαρμογές στις υφιστάμενες δομές του κλαδικού διαλόγου. Οι κοινωνικοί εταίροι θα πρέπει να ενθαρρυνθούν να συνεργάζονται εντός ευέλικτων και ευπροσάρμοστων δομών, οι οποίες θα ευνοούν τον αποδοτικό πολιτικό διάλογο.
ΓΡΑΠΤΗ ΕΡΩΤΗΣΗ E-3091/97 υποβολή: Hiltrud Breyer (V) προς το Συμβούλιο (2 Οκτωβρίου 1997)

Θέμα: Δυνατότητες ιατρικής παρακολούθησης και θεραπείας ατόμων που έχουν υποστεί σοβαρότατες βλάβες από χημικές ουσίες

1. Διατίθενται στα κράτη μέλη της ΕΕ πόροι για την έρευνα ασθενειών που προκαλούνται από χημικές ουσίες;

- Εάν όχι, γιατί όχι, ιδιαίτερα εάν ληφθεί υπόψη ότι στις ΗΠΑ οι έρευνες αυτές γίνονται όλο και πιο έντατικές;

- Εάν ναι, σε ποιό ύψος ανέρχονται οι διατιθέμενοι πόροι;

2. Οι πόροι αυτοί διατίθενται σε ανεξάρτητα ερευνητικά ιδρύματα;

3. Για τις εν λόγω έρευνες χορηγούνται πόροι από τον βιομηχανικό τομέα;

4. Σε ποια ευρωπαϊκή χώρα αναγνωρίζεται ως σοβαρή αναπηρία η ευαισθησία στις χημικές ουσίες, όπως συμβαίνει στις ΗΠΑ;

Απάντηση (15 Ιανουαρίου 1998)

1. Τα επιμέρους κράτη μέλη της Ευρωπαϊκής Ένωσης διαθέτουν πόρους για την έρευνα ασθενειών που προκαλούνται από χημικές ουσίες. Εκτός από τις εθνικές πρωτοβουλίες στον τομέα αυτό, τα προγράμματα-πλαίσιο της Ευρωπαϊκής Κοινότητας για τις δραστηριότητες Έρευνας και Τεχνολογικής Ανάπτυξης περιλάμβαναν και εξακολουθούν να περιλαμβάνουν σχέδια για την αντιμετώπιση των προβλημάτων αυτών. Στο τέταρτο πρόγραμμα-πλαίσιο της Ευρωπαϊκής Κοινότητας για δραστηριότητες ΕΤΑ, το οποίο τελεί σήμερα υπό εφαρμογή (1994-1998), η έρευνα για τις ασθένειες που προκαλούνται από χημικές ουσίες χρηματοδοτείται από:

- το πρόγραμμα Βιοϊατρικής και Υγείας, όπου το πεδίο « Έρευνα στην ιατρική της εργασίας και του περιβάλλοντος» αφορά, μεταξύ άλλων, τις βραχυπρόθεσμες και μακροπρόθεσμες συνέπειες της έκθεσης σε βιολογικούς και χημικούς παράγοντες και τις επιπτώσεις στον άνθρωπο και το περιβάλλον της αλληλεπίδρασης μεταξύ των διαφόρων παραγόντων κινδύνου,

- το πρόγραμμα Προτύπων, Μετρήσεων και Δοκιμών, όπου το πεδίο «Μετρήσεις σχετικές με κοινωνικές ανάγκες» αφορά τη μέτρηση των επιπτώσεων στην υγεία ενός αριθμού παραγόντων μεταξύ των οποίων και οι χημικοί.

Τα κοινοτικά κονδύλια για τους ερευνητικούς αυτούς τομείς ανέρχονται περίπου σε 13,5 εκατομμ. Ecu στα πλαίσια του προγράμματος βιοϊατρικής και υγείας, και σε 43 εκατομμ. Ecu στα πλαίσια του προγράμματος μέτρησης και δοκιμών.

2. Τα συμμετέχοντα ερευνητικά ιδρύματα επιλέγονται βάσει της ικανότητάς τους να προβούν σε τέτοιου είδους έρευνες, ύστερα από πρόσκληση για την υποβολή προτάσεων. Η βιομηχανία μπορεί να συμμετέχει ως ερευνητικός εταίρος βάσει των ίδιων κριτηρίων που ισχύουν για τα ερευνητικά ιδρύματα.

3. Τα κοινοτικά σχέδια ΕΤΑ χρηματοδοτούνται συνήθως με κοινή δαπάνη, από τον κοινοτικό προϋπολογισμό για την έρευνα και από τα συμμετέχοντα ιδρύματα ή βιομηχανίες. Το Συμβούλιο δεν έχει στοιχεία για εθνικές, κρατικές ή ιδιωτικές, χρηματοδοτήσεις τέτοιων ερευνών.
ΓΡΑΠΤΗ ΕΡΩΤΗΣΗ E-3253/97 υποβολή: Mark Watts (PSE) προς την Επιτροπή (20 Οκτωβρίου 1997)

Θέμα: Εξαγωγή ζώντων ζώων σε τρίτες χώρες

Σε συνέχεια της απάντησης του Επιτρόπου Fischler, που δόθηκε στις 6 Μαρτίου 1997, εξ ονόματος της Επιτροπής, στη γραπτή ερώτηση Ρ-0469/97 ((ΕΕ C 217 της 17.07.1997, σελ. 197. )), θα μπορούσε η Επιτροπή να αναφέρει πόσα ζώντα ζώα εξήχθησαν από την ΕΕ προς τρίτες χώρες στη διάρκεια του 1996 και τί ποσόν δαπανήθηκε, υπό μορφή επιστροφών κατά την εξαγωγή, για τις εξαγωγές ζώντων ζώων προς τρίτες χώρες, στην περίοδο από 16 Οκτωβρίου 1995 έως 15 Οκτωβρίου 1996;

Απάντηση του κ. Fischler εξ ονόματος της Επιτροπής (7 Νοεμβρίου 1997)

Το 1996, οι εξαγωγές βοοειδών από την Κοινότητα προς τρίτες χώρες ανήλθαν σε 497.491 ζώντα ζώα. Κατά την περίοδο μεταξύ 16 Οκτωβρίου 1995 - 15 Οκτωβρίου 1996, δόθηκε ενίσχυση για την εξαγωγή ζώντων ζώων ύψους 296,2 εκατ. Ecu.
ΓΡΑΠΤΗ ΕΡΩΤΗΣΗ E-2977/97 υποβολή: Florus Wijsenbeek (ELDR) προς την Επιτροπή (17 Σεπτεμβρίου 1997)

Θέμα: Μη εφοδιασμός των επαγγελματικών αυτοκινήτων από κράτη μέλη με καύσιμα Lpg στην Ισπανία

Γνωρίζει η Επιτροπή ότι, επί του παρόντος, στην Ισπανία μόνο τα ισπανικά επαγγελματικά αυτοκίνητα μπορούν να προμηθεύονται καύσιμα Lpg, ενώ η δυνατότητα αυτή δεν υπάρχει ούτε για τους μη Ισπανούς πολίτες ούτε και για τους επαγγελματίες οδηγούς κρατών μελών της ΕΕ;

Φρονεί η Επιτροπή ότι η πολιτική αυτή είναι συμβατή με τις νομοθετικές ρυθμίσεις της Ευρωπαϊκής Ένωσης σχετικά με την ίση μεταχείριση των προσώπων από τα κράτη μέλη της Ένωσης;

Είναι διατεθειμένη η Επιτροπή να έλθει σε επαφή με τις εθνικές αρχές προκειμένου να τεθεί τέλος στην πολιτική αυτή;

Εάν ναι, με ποιό τρόπο; Εάν όχι, για ποιό λόγο;

Απάντηση του κ. Monti εξ ονόματος της Επιτροπής (19 Νοεμβρίου 1997)

Η Επιτροπή δεν γνωρίζει τα γεγονότα που καταγγέλλει το Αξιότιμο Μέλος.

Προκειμένου να διαπιστώσει εάν τα εν λόγω γεγονότα μπορούν να θεωρηθούν αντίθετα προς το κοινοτικό δίκαιο, η Επιτροπή θα έλθει σε επαφή με τις εθνικές αρχές για να λάβει πληροφορίες σχετικά με την ισχύουσα νομοθεσία όσον αφορά την προμήθεια του εν λόγω καυσίμου και την τακτική της δημόσιας διοίκησης ή των οικονομικών φορέων.
ΓΡΑΠΤΗ ΕΡΩΤΗΣΗ E-2490/97 υποβολή: Werner Langen (PPE) προς το Συμβούλιο (28 Iουλίου 1997)

Θέμα: Μη καταβολή πιστώσεων από το πρόγραμμα SOCRATES

Η Επιτροπή προτίθεται να αποπληρώσει το 30 % των προβλεπόμενων συμβατικών πιστώσεων για το πρόγραμμα στήριξης-SOCRATES, Δράση I, μόνο μετά την υποβολή της τελικής έκθεσης στα συμβαλλόμενα μέρη. Η συγκεκριμένη εξέλιξη θα ζημιώσει σημαντικά τα Ανώτατα Εκπαιδευτικά Ιδρύματα που λαμβάνουν μέρος στη διαδικασία πρόσκλησης εκδήλωσης ενδιαφέροντος:

- Πρώτον, η ανακοίνωση σχετικά με τους όρους διάθεσης των πιστώσεων δεν λαμβάνει χώρα παρά μόνο μετά την ολοκλήρωση της φάσης υποβολής των αιτήσεων, τη στιγμή που σε άλλα προγράμματα στήριξης της ΕΕ οι σχετικές πληροφορίες ανακοινώνονται πριν από την υποβολή των αιτήσεων.

- Δεύτερον, η διακοπή αυτή της διαδικασίας κατανομής δικαιωμάτων χρήσεως συνιστά μια σαφή παρέκκλιση από τη μέχρι τώρα πρακτική στα αντίστοιχα προγράμματα του παρελθόντος.

- Η παρακράτηση του 30 % του συμβατικού ποσού για μια μακρά χρονική περίοδο μετά τη λήξη του οικονομικού έτους του προγράμματος (30.6.1998) υποχρεώνει τα Ανώτατα Εκπαιδευτικά Ιδρύματα να καταφύγουν σε προχρηματοδότηση σ' ένα τρίτο οικονομικό έτος. Δεδομένου ότι η τελική έκθεση δεν θα καταρτιστεί πριν από τις 15.11.1998, είναι πιθανό τα υπόλοιπα των πιστώσεων να μην διατεθούν πριν από τις αρχές του 1999. Εντούτοις το σχετικό αιτιολογικό και οι σχετικές διοικητικές δαπάνες για την προχρηματοδότηση των υπολοίπων πιστώσεων δεν βρίσκονται σε καμία αναλογία με το μέγεθος του συνολικού ποσού. Επιπλέον πρόκειται για ένα άχρηστο και επιπρόσθετο βάρος για τα διοικητικά όργανα τα οποία έχουν ήδη υπερφοτωμένο πρόγραμμα εργασιών (γραφεία στο εξωτερικό, συντονιστές του προγράμματος SOCRATES κλπ.), με δεδομένο άλλωστε ότι το Youth Technical Assistance Office στις Βρυξέλλες, εξαιτίας της σχεδιαζόμενης συρρίκνωσης, σχεδόν δεν θα δύναται να αξιολογήσει τις τελικές εκθέσεις σ' ένα λογικό χρονικό πλαίσιο και να δίνει το πράσινο φως για την καταβολή των τελικών πληρωμών.

Ερωτώ ως εκ τούτου το Συμβούλιο:

1. Για ποιούς λόγους διαφέρει το νέο πρόγραμμα SOCRATES από τα προγράμματα του παρελθόντος ως προς τους όρους διάθεσης των πιστώσεων καθώς και ως προς τη χορήγηση δικαιωμάτων χρήσεως;

2. Γνωρίζει το Συμβούλιο τα σημαντικά προβλήματα που θα προκαλέσει η εν λόγω κατάσταση στα Ανώτατα Εκπαιδευτικά Ιδρύματα και εάν ναι, με ποιό τρόπο προτίθεται να ελαττώσει τα επιπρόσθετα αυτά γραφειοκρατικά εμπόδια;

Απάντηση (22 Δεκεμβρίου 1997)

Η διαχείριση του προγράμματος SOCRATES υπάγεται στην αρμοδιότητα της Επιτροπής. Πράγματι στα άρθρα 4 και 5 της απόφασης αριθ. 819/95/ΕΚ προβλέπεται ότι η Επιτροπή εξασφαλίζει την εφαρμογή του προγράμματος αυτού επικουρούμενη από επιτροπή που απαρτίζεται από δύο μέλη τα οποία ορίζει κάθε κράτος μέλος και προεδρεύεται από τον αντιπρόσωπο της Επιτροπής.

Η Επιτροπή, στην οποία ετέθη η ίδια ερώτηση, θα παράσχει τις αιτούμενες πληροφορίες.
ΓΡΑΠΤΗ ΕΡΩΤΗΣΗ E-3233/97 υποβολή: Νικήτας Κακλαμάνης (UPE) προς την Επιτροπή (20 Οκτωβρίου 1997)

Θέμα: Απορροφητικότητα κονδυλίων από το Ταμείο Συνοχής εκ μέρους της Ελλάδας

Σύμφωνα με δημοσίευμα του έγκυρου ελληνικού οικονομικού περιοδικού «FORUM», η απορροφητικότητα κονδυλίων εκ μέρους της Ελλάδας κινείται σε εξαιρετικά χαμηλά επίπεδα, ενώ το 1995 δεν ξεπέρασε το 5 % των δεσμευμένων για αυτή τη χώρα ποσών.

Την ίδια περίοδο, η απορροφητικότητα των υπολοίπων «Χωρών Συνοχής» - της Ισπανίας, της Πορτογαλίας και της Ιρλανδίας - κινήθηκε σε απολύτως φυσιολογικά επίπεδα, σε αντίθεση με την Ελλάδα η οποία μάλιστα έχει ιδιαίτερα πιεστικές ανάγκες στους τομείς των περιβαλλοντικών και μεταφορικών υποδομών.

Θα επιθυμούσα να πληροφορηθώ από την Ευρωπαϊκή Επιτροπή ποιά είναι τα ακριβή ποσά που έχουν δεσμευθεί για την Ελλάδα από το έτος λειτουργίας του Ταμείου Συνοχής μέχρι σήμερα, ποιά είναι ακριβώς τα μέχρι τώρα απορροφηθέντα κονδύλια από αυτή τη χώρα, και ποιές είναι οι προθέσεις της Ευρωπαϊκής Επιτροπής αναφορικά με τη διάθεση των κονδυλιων του Ταμείου Συνοχής που έχουν δεσμευθεί για την Ελλάδα, αλλά δεν έχουν απορροφηθεί όλα αυτά τα χρόνια.

Απάντηση της κας Wulf-Mathies εξ ονόματος της Επιτροπής (13 Νοεμβρίου 1997)

Τα στοιχεία τα σχετικά με τις αναλήψεις υποχρεώσεων και τις πληρωμές που πραγματοποιήθηκαν από την Επιτροπή στο πλαίσιο του Ταμείου Συνοχής για την περίοδο 1993-1997 για την Ελλάδα είναι τα ακόλουθα (σε Ecu, μέχρι της 10 Οκτωβρίου 1997):

>TABLE>

Υπενθυμίζεται ότι:

- το συνολικό ποσό των αναλήψεων υποχρεώσεων βρίσκεται εντός της ενδεικτικής ψαλίδας που προβλέπεται από τον κανονισμό για καθένα από τα κράτη μέλη δικαιούχους 7

- οι πληρωμές πραγματοποιούνται σε συνάρτηση με τις αιτήσεις που υποβάλλουν οι εθνικές αρχές και που αντικατοπτρίζουν την πρόοδο των χρηματοδοτούμενων έργων 7

- οι πιστώσεις που έχουν αναληφθεί και δεν χρησιμοποιήθηκαν αποδεσμεύονται και μεταφέρονται για τη χρηματοδότηση νέων έργων.
ΓΡΑΠΤΗ ΕΡΩΤΗΣΗ P-3675/97 υποβολή: Johannes Swoboda (PSE) προς την Επιτροπή (10 Νοεμβρίου 1997)

Θέμα: Agenda 2000 - χρηματοδοτικές συνέπειες για τις καθαρές πληρωμές της Αυστρίας προς την ΕΕ

Η Αυστρία αποτελεί σήμερα έναν από τους - σχετικά - μεγαλύτερους καθαρούς πληρωτές της ΕΕ, αφού η καθαρή συνεισφορά της ανέρχεται έως το 1999 ετησίως σε ποσοστό περίπου 0,5 έως 0,6 % του ΑΕΠ: δηλαδή σε περίπου 13 δις αυστριακά σελίνια (ΦS).

Ωστόσο, οι προτάσεις της Επιτροπής στο πλαίσιο της Agenda 2000 θα συνεπάγονται, σύμφωνα με τις εκτιμήσεις του αυστριακού Υπουργείου Οικονομικών, πρόσθετες επιβαρύνσεις για την Αυστρία. Σύμφωνα με τους υπολογισμούς αυτούς η Αυστρία θα πρέπει να καταβάλει το 2006 ως καθαρή εισφορά περίπου 27,4 δις ΦS.

Η ερώτησή μου είναι, εάν η Επιτροπή γνωρίζει αυτές τις εκτιμήσεις και εάν καταλήγει στα ίδια αποτελέσματα;

Aπάντηση του κ. Liikanen εξ ονόματος της Επιτρόπης (10 Δεκεμβρίου 1997)

Στην Agenda 2000 ((COM(97)2000 τελικό. )) γίνεται σαφές ότι η διεύρυνση θα έχει ως συνέπεια σημαντικά επιπλέον έξοδα για τα δεκαπέντε σημερινά κράτη μέλη, μειώνοντας τα θετικά ισοζύγια των καθαρών δικαιούχων και αυξάνοντας τα αρνητικά ισοζύγια των υπολοίπων. Η επιδείνωση αυτή είναι προβλέψιμη λόγω της οικονομικής κατάστασης των μελλοντικών κρατών μελών. Η Αυστρία δεν εξαιρείται από την εξέλιξη αυτή.

Μια σημαντική πτυχή της Agenda 2000 είναι η μεταρρύθμιση των πολιτικών στον τομέα των δαπανών. Δεν είναι ωστόσο δυνατό να προβλεφθεί η εξέλιξη των δαπανών στα πλαίσια των προσεχών δημοσιονομικών πολιτικών καθόσον πολλά θα εξαρτηθούν από το εάν εγκριθούν οι προτεινόμενες πολιτικές και υπό ποία μορφή. Αυτό όμως δεν είναι ακόμη γνωστό.

Πρέπει να σημειωθεί ότι, όπως επεσήμανε η Επιτροπή στο έγγραφό της για τις συνεισφορές στον προϋπολογισμό, η δαπάνη της ΕΕ, τα δημοσιονομικά ισοζύγια και η σχετική ευημερία όσον αφορά τις συνεισφορές στον προϋπολογισμό από τα κράτη μέλη ((SEC(97)1918. )) έχουν καταστεί πιο δίκαια και αυτό θα γίνεται σε όλο και μεγαλύτερο βαθμό.

Η Επιτροπή δεν είναι ενημερωμένη για τις εκτιμήσεις του υπουργείου οικονομικών που αναφέρει το αξιότιμο μέλος του Κοινοβουλίου. Ωστόσο πρέπει να γίνει κατανοητό ότι δεν υπάρχει ενιαίο μέτρο για την καθαρή δημοσιονομική θέση των κρατών μελών. Για να πραγματοποιηθούν τέτοιες εκτιμήσεις πρέπει να γίνουν απαραίτητα υποθέσεις που αφορούν για παράδειγμα τον καθορισμό της δαπάνης, τους δικαιούχους της δαπάνης και τη λογιστική διεκπεραίωση της δαπάνης. Οι υποθέσεις αυτές διαδραματίζουν καθοριστικό ρόλο στον προσδιορισμό των δημοσιονομικών θέσεων και επεξηγούν γιατί οι εκτιμήσεις για το ίδιο κράτος μέλος μπορούν να παρουσιάζουν συχνά ουσιαστικές διαφορές. Η Επιτροπή, λαμβάνοντας υπόψη το στοιχείο αυτό, δεν επεξεργάζεται στοιχεία για τις δημοσιονομικές θέσεις ούτε υιοθετεί οιαδήποτε συγκεκριμένη μέθοδο για την εκτίμησή τους.
ΓΡΑΠΤΗ ΕΡΩΤΗΣΗ E-3094/97 υποβολή: Hiltrud Breyer (V) προς την Επιτροπή (2 Οκτωβρίου 1997)

Θέμα: Δυνατότητες ιατρικής παρακολούθησης και θεραπείας ατόμων που έχουν υποστεί σοβαρότατες βλάβες από χημικές ουσίες

1. Σε ποιά ευρωπαϊκή χώρα προσφέρεται κατάλληλη ιατρική παρακολούθηση και θεραπεία σε άτομα που έχουν υποστεί σοβαρότατες βλάβες από χημικές ουσίες και παρουσιάζουν ευαισθησία στις ουσίες αυτές;

2. Σε ποιά ευρωπαϊκή χώρα γίνεται κατάλληλη διάγνωση (όπως πραγματοποιήθηκε π.χ. στη μελέτη για τον πόλεμο στον Περσικό Κόλπο) υπό ελεγχόμενους όρους (Μονάδα Περιβαλλοντικού Ελέγχου) για άτομα που παρουσιάζουν ευαισθησία στις χημικές ουσίες: τροφική δυσανεξία, νευροτοξικές βλάβες;

3. Υπάρχουν κλινικές που να πληρούν περιβαλλοντικές προδιαγραφές αντίστοιχες με εκείνες του Περιβαλλοντικού Κέντρου Υγείας στο Dallas (ΗΠΑ) (χωρίς χημικές ουσίες, χωρίς απολύμανση, φιλτράρισμα αέρα, φιλτραρισμένο νερό, επίπλωση από γυαλί, ατσάλι ή ξύλο χωρίς ρητίνα ή τερεβινθίνη, χωρίς προσαρμοσμένους τάπητες, απαγόρευση καπνίσματος και αρωμάτων, κλπ., πβλ. την περιγραφή του ΠΚΥ);

4. Υπάρχουν κλινικές που να πληρούν ιατρικές προδιαγραφές αντίστοιχες με εκείνες του Περιβαλλοντικού Κέντρου Υγείας (πεπειραμένοι ιατροί στον τομέα της περιβαλλοντικής ιατρικής, θεραπεία αποτοξίνωσης, θεραπεία με ανοσοσύστημα, πειραματικές ουσίες χωρίς συντηρητικά, κλπ.);

5. Λειτουργούν αντίστοιχα ιδρύματα χωρίς παθογόνες ουσίες;

6. Υπάρχουν στην Ευρώπη κλινικές με αντίστοιχους ελεγχόμενους όρους (ΜΠΕ) και χειρουργούς, οι οποίοι να μπορούν να χειρουργούν άτομα με ευαισθησία στις χημικές ουσίες;

7. Ποιές ευρωπαϊκές χώρες χρηματοδοτούν με δημόσιους πόρους περιβαλλοντικές κλινικές;

8. Ποιά σημασία αποδίδουν οι διάφορες χώρες της ΕΕ στην ψυχιατρική θεραπεία ατόμων που έχουν υποστεί βλάβες από χημικές ουσίες;

Απάντηση του κ. Flynn εξ ονόματος της Επιτροπής (24 Νοεμβρίου 1997)

Eναπόκειται στα κράτη μέλη να εξετάζουν ζητήματα ιατρικής αγωγής και θεραπείας, όπως αυτά που θίγονται από το αξιότιμο μέλος του Κοινοβουλίου.

Αντίγραφο της μελέτης για τη χημική ευαισθησία σε επιλεγμένα κράτη μέλη που περιέχει ποσοτικές πληροφορίες για την κατάσταση αυτή αποστέλλεται στο αξιότιμο μέλος και τη Γραμματεία του Κοινοβουλίου.

Η Επιτροπή έχει ήδη αναφερθεί στη μελέτη αυτή στην απάντηση που έδωσε στη γραπτή ερώτηση Ε-2904/97 του αξιότιμου μέλους ((Βλέπε σελίδα 33. )).
ΓΡΑΠΤΗ ΕΡΩΤΗΣΗ E-3205/97 υποβολή: Freddy Blak (PSE) προς την Επιτροπή (16 Οκτωβρίου 1997)

Θέμα: Εργασιακό περιβάλλον των κατ' οίκον εργαζομένων

Από ανάλυση του Υπουργείου Ερευνών της Δανίας προκύπτει ότι ο αριθμός των κατ' οίκον εργαζομένων θα αυξηθεί πολύ εντυπωσιακά τα επόμενα 3 * 5 χρόνια. Ποιά αύξηση του αριθμού των κατ' οίκον εργαζομένων αναμένει η Επιτροπή στην Ευρωπαϊκή Ένωση τα επόμενα έτη;

Έχει υπόψη της η Επιτροπή ότι πολλές οδηγίες για το εργασιακό περιβάλλον, που έχουν ως σκοπό να προστατεύουν τους εργαζομένους, δεν έχουν καμία ισχύ κατ' οίκον καθότι προϋποθέτουν ότι η εργασία εκτελείται στους παραδοσιακούς χώρους εργασίας;

Ποιά μέτρα προτίθεται η Επιτροπή να λάβει για να διασφαλίσει στους κατ' οίκον εργαζομένους στην Ευρώπη ένα εργασιακό περιβάλλον εξίσου καλό όσο εκείνο που διασφαλίζεται στους παραδοσιακούς εργασιακούς χώρους;

Απάντηση του κ. Flynn εξ ονόματος της Επιτροπής (24 Νοεμβρίου 1997)

Η Επιτροπή γνωρίζει ότι ο αριθμός των κατ' οίκον εργαζομένων στην Ευρώπη αυξάνεται. Σύμφωνα με τα στοιχεία της Επιτροπής για το 1992, 6,9 εκατομμύρια άνθρωποι στην Κοινότητα συνήθως εκτελούν την εργασία τους στο σπίτι. Αυτό αντιστοιχεί στο 4,9 % του εργαζόμενου πληθυσμού. Η Επιτροπή δεν είναι σε θέση να εκτιμήσει την έκταση στην οποία ο αριθμός των κατ' οίκον εργαζομένων πρόκειται να αυξηθεί τα αμέσως προσεχή χρόνια.

Η Επιτροπή αναγνώρισε στο μεσοπρόθεσμο πρόγραμμα κοινωνικής δράσης (1995-1997) ((COM(95)134 τελικό. )), την ανάγκη να καταβληθούν προσπάθειες σε ευρωπαϊκό επίπεδο για να βελτιωθούν οι εργασιακές συνθήκες των κατ' οίκον εργαζομένων. Στο μεταξύ, εγκρίθηκε σύμβαση και σύσταση για τους κατ' οίκον εργαζομένους από τη Διεθνή Οργάνωση Εργασίας (ΔΟΕ) στις 20 Ιουνίου 1996. Η σύμβαση παρέχει ένα υψηλό επίπεδο προστασίας για τους κατ' οίκον εργαζομένους. Ωστόσο, προκειμένου να εξασφαλιστεί ότι θα εφαρμοστεί στην επικράτεια όλης της Κοινότητας, θα πρέπει να επικυρωθεί από όλα τα κράτη μέλη. Η Επιτροπή αξιολογεί αυτήν τη στιγμή διάφορους δυνατούς τρόπους δράσης.

Σχετικάμε την προστασία, η σύμβαση της ΔΟΕ αναφέρει τις υποχρεώσεις που επιβάλλονται στα κράτη μέλη προκειμένου να υλοποιήσουν μια πολιτική για την κατ' οίκον εργασία με στόχο τη βελτίωση της κατάστασης των κατ' οίκον εργαζομένων. Επιπλέον, η σύμβαση δηλώνει ρητώς ότι οι εθνικές πολιτικές για την κατ' οίκον εργασία πρέπει να προάγουν, όσο το δυνατόν περισσότερο, την ισότητα μεταχείρισης μεταξύ των κατ' οίκον εργαζομένων και των άλλων μισθωτών εξασφαλίζοντας έτσι στους κατ' οίκον εργαζομένους στην Κοινότητα ένα εργασιακό περιβάλλον αντίστοιχο με εκείνο των παραδοσιακών χώρων εργασίας.
ΓΡΑΠΤΗ ΕΡΩΤΗΣΗ P-3385/97 υποβολή: Fernando Moniz (PSE) προς την Επιτροπή (16 Οκτωβρίου 1997)

Θέμα: Βιομηχανία κλωστοϋφαντουργίας και ειδών ένδυσης

Οι ενώσεις επιχειρήσεων και τα συνδικάτα του τομέα κλωστοϋφαντουργίας και ειδών ένδυσης εκφράζουν ανησυχίες για το μέλλον του τομέα, κυρίως δε λόγω της σταδιακής ένταξής του στους κανόνες της ΓΣΔΕ και της ΔΟΕ.

Η Επιτροπή και το Ευρωπαϊκό Κοινοβούλιο κατέδειξαν τη σημασία της περιοδικής εξέτασης της εξέλιξης του τομέα, απαραίτητης για την χάραξη των γενικών γραμμών ενδεχόμενων νέων σχεδίων δράσης.

Όντος γνωστού ότι εκπονήθηκε από την ΓΔ ΙΙΙ - Βιομηχανικά θέματα - σημαντικό έγγραφο ανάλυσης του τομέα κλωστοϋφαντουργίας και ειδών ένδυσης, το εν λόγω έγγραφο απεστάλη προ πολλού ήδη στην ΓΔ ΧΙΙ - Επιστήμες και Τεχνολογία - κι εξακολουθεί να αναμένεται η απόφαση για την προώθησή του χωρίς να δίδονται πειστικές εξηγήσεις.

Ερωτάται: σε τί οφείλεται η καθυστέρηση;

Πότε θα εξέλθουμε από το αδιέξοδο που δημιουργήθηκε και που μπορεί να είναι επιβλαβές για τους εργαζομένους και τις επιχειρήσεις του κλάδου;

Απάντηση του κ. Bangemann εξ ονόματος της Επιτροπής (11 Νοεμβρίου 1997)

Η ανακοίνωση της Επιτροπής σχετικά με το πρόγραμμα δράσης για την ανταγωνιστικότητα της ευρωπαϊκής βιομηχανίας υφασμάτων και ειδών ένδυσης έχει εγκριθεί και έχει διαβιβασθεί στο Κοινοβούλιο ((COM(97)454 τελικό. )).